“Men GAI xodimi xizmat faoliyati suratga olinishiga qarshiman” — Svetlana Ortiqova

Axborot va ommaviy kommunikatsiyalar agentligida 31 mart kuni bo'lib o'tgan matbuot anjumanida bosh prokuror o'rinbosari Svetlana Ortiqova Ichki ishlar vazirligi xodimlarini suratga olish qonun loyihasi taklifi bo'yicha fikr bildirdi. Bu haqda “Bugun.uz” muxbiri xabar berdi.

Bosh prokuror o'rinbosari o'z roziligisiz biror insonni suratga olish noto'g'ri ish ekanini ta'kidladi.
“GAI xodimi xizmatini yaxshi bajaradimi, yomonmi ikkinchi masala. Hozir ko'chada yurish qanchalik xavfli. Shaxsiy fikrim, xodim ishga chiqsa va qonuniy talab bilan xizmatini qilsa uni videoga olish noto'g'ri. O'zidan so'ramasdan suratga olinishiga qarshiman”, — dedi Svetlana Ortiqova.
Shuningdek, o'rinbosar YPx xodimlari ham himoya ostida bo'lishi kerakligi aytdi. “Shan, qadr-qimmat daxlsiz va konstitutsiya bilan himoya qilinadi. Yo'l-patrul xizmati xodimi ham fuqaro, uni ham himoya qilish kerak. Bu mening fikrim”, — deydi u.
Avvalroq “Yo'l-patrul xizmati xodimlarining yo'l harakati qatnashchilari bilan o'zaro munosabatlari hamda maxsus moslamalardan foydalanishi tartibi to'g'risidagi nizomga qo'shimcha kiritish to'g'risida”gi loyiha muhokamaga qo'yilgandi. Unda YPx xodimining o'z xizmat vazifalarini bajarishi bilan bog'liq holatda olingan foto va video tasvirlarini uning ruxsatisiz internet jahon axborot tarmog'ida joylashtirmaslik keltirilgan.